钦定古今图书集成/明伦汇编/官常典/第782卷 > 王毛仲〈李守德〉
## 钦定古今图书集成/明伦汇编/官常典/第782卷 > 王毛仲〈李守德〉

按《唐书》本传：“毛仲，高丽人。父坐事没为官奴。生毛仲，
故长事临淄王。王出潞州，有李守德者，为人奴，善骑
射，王市得之，并侍左右，而毛仲为明悟。景龙中，王还
长安，二人常负房箙以从。王数引万骑，帅长及豪俊，
赐饮食金帛，得其懽心。毛仲晓旨，亦布诚结纳，王嘉
之。韦后称制，令韦播、高嵩为羽林将军，押万骑，以苛”
峭树威。果毅葛福顺、陈元礼诉于王，王方与刘幽求、
薛崇简及利仁府折冲麻嗣宗谋举大计，幽求讽之，
皆愿效死，遂入讨韦氏。守德从帝止苑中，而毛仲匿
不出。事定，数日乃还，不之责，例擢将军。王为皇太子，
以毛仲知东宫马驼鹰狗等坊。不旬岁，至大将军，阶
三品。与诛萧至忠等，以功进辅国大将军，检校内外
闲厩，知监牧使，进封霍国公，实封五百户，与诸王及
姜皎等侍禁中，至连榻而坐。帝惭不见，惘惘若有失，
见则释然。开元九年，诏持节为朔方道防御讨击大
使，与左领军大总管王晙、天兵军节度使张说、幽州
节度使裴伷先等数计事。毛仲始见推擢，颇持法，不
避权贵，为可喜事。两营万骑及闲厩，官吏惮之，无敢
犯，虽官田草莱樵敛不敢欺。于牧事尤分娩，息不訾。
初“监马二十四万，后乃至四十三万，牛羊皆数倍，莳
茼麦、苜蓿千九百顷以御冬。市死畜，售绢万八，募严
道僰僮千口为牧圉，检勒刍菽，无漏隐，岁赢数万石。”
从帝东封，取牧马数万匹，每色一队，相间如锦绣，天
子才之。还加开府仪同三司。自开元后，唯王仁皎、姚
崇、宋璟及毛仲得之，然资小人，志既满，不能无骄，遂
求为兵部尚书。帝不悦。毛仲鞅鞅，又与葛福顺为姻
家，而守德及左监门将军卢龙子、唐地文、左右威卫
将军王景耀、高广济数十人，与毛仲相倚伏为奸。毛
仲恃旧，最不法。中使至其家称诏，毛仲不甚恭，位卑
者或踞见迕，意即侮谇，以气凌之，直出其上。高力士、
杨思勗等衔之。毛仲有两妻，其一上所赐，皆有国色。
尝生子，帝命力士就赐，仍授子五品官。还问曰：“毛仲
喜乎？”力士奏：“毛仲熟视臣曰：‘是子亦何辱三品官’。”帝
怒曰：“前毛仲负我，未尝为意，今以婴儿顾”云云。力士
等知帝怒，它日从容曰：“北门奴官皆毛仲所与，不除
之必起大患。”后毛仲移书太原索甲仗，少尹严挺之
以闻。帝恐毛仲遂乱，匿其状。十九年，有诏贬瀼州福
顺、壁州守德、严州卢龙子唐地文、振州王景耀、党州
高广济道州，并为别驾、员外置。毛仲四子悉夺官，贬
恶地，缘坐数十人。有诏缢毛仲于零陵。

守德本名宜德，立功乃改今名，位武卫将军。尝遇故
主于道，主走避，守德命左右迎之。至第，亲上食奉酒，
主汗流不敢当。数日，入奏曰：“臣蒙国恩过分，而故主
无寸禄，请解官授之。”帝嘉其志，擢为郎将